Foto: Boris Šćitar/Pixsell/Index

PO PRVI puta dobili smo na uvid izvode računa Udruge "Hrabro dijete" iz Nove Gradiške na kojima se vidi kako je Udruga trošila novac kojeg su građani iz cijele Hrvatske i inozemstva u samo par dana prikupili za teško oboljelu djevojčicu Noru Šitum kako bi mogla otići na liječenje u SAD.



U humanitarnoj akciji za Noru je prikupljeno oko 8,4 milijuna kuna, kako su nam kazali roditelji malene Nore, od toga je oko 3,3 milijuna potrošeno na liječenje u SAD-u, a Udruga je 03.06.2014. oročila 4 milijuna kuna od novca iz akcije, te na taj novac primaju kamate.



Akcija je pokrenuta početkom veljače 2013. kad je objavljen i žiro račun Udruge "Hrabro dijete" na kojeg su građani uplaćivali donacije. Prvi novac s računa Udruge, s kojeg pravo na raspolaganje imaju predsjednica Udruge Jasminka Žužić i dopredsjednik Krunoslav Bošković, počeo se trošiti odmah u veljači, a zadnja isplata bila je u listopadu 2013. nakon što su roditelji pokojne Nore upozorili da Udruga nezakonito troši novac, vidljivo je iz izvoda.

Žužić: Novac je samo za liječenje djece

Tekst se nastavlja ispod oglasa

"Prikupljeni novac ne smije biti prenamijenjen za ništa drugo osim za liječenje. Roditelji smo djece oboljele od malignih bolesti, a to se ovdje i te kako zaboravlja. Ako novac ode s našeg računa, više nemamo garancije da će biti upotrebljen i za liječenje naše djece. Novogradiško područje ima veliku potrebu za tim novcem, jer puno je oboljele djece od malignih bolesti", ustvrdila je Jasminka Žužić u veljači 2014.



Za liječenje ili za što? Novac išao obiteljima čelnih ljudi Udruge



Iako je s računa Udruge isplaćivana potpora i drugim oboljelima, velik dio novca isplaćivao se i na imena članova obitelji čelnih ljudi Udruge, koji nam nisu željeli odgovoriti na upit ili se nisu željeli javiti na naše pozive kako bismo razjasnili na što se trošio novac. Novac se podizao i s bankomata.



"Od 2. do 10. mjeseca 2013. (do nadzora) novac je podignut ukupno 41 put, podignuto je ukupno 85.600 kn. Nakon nadzora više nijednom nije podizan novac. Tajnika Udruge Harisa Kapetanovića su stavili na plaću odmah nakon našeg odlaska u Ameriku (prva plaća mu je isplaćena u ožujku 2013.) Do sada je za njegovu plaću isplaćeno 150.000 kuna i to od novca od humanitarne pomoći. Povrh plaće dobiva i donacije.



Radio Psunju isplaćeno je 32.000 kn (na nekoliko izvoda). To su bile fakture za Norinu akciju. Znači oni su jedini medij u Hrvatskoj koji je naplatio svoje usluge. Đurđa Siladi (Aleksić) i Jasminka Žužić su kume i najbolje prijateljice.



Ukupno su potrošili skoro 600.000 kuna iako cijelo ovo vrijeme uporno tvrde da nisu potrošili niti jedne jedine lipe. Knjigovođu plaćaju 2.000kn mjesečno (uobičajena tarifa za udruge je od 400 do 700 kuna). U nekim mjesecima plaćali su je i po 3.000 i 6.000 kn", rekla je za Index Đana Atanasovski.



I Index je pregledao bankovne izvode iz kojih se jasno vidi kako se raspolagalo novcem od humanitarne akcije za malenu Noru.



Tako je 19.02.2013. Udruga podigla 6000 kuna s računa putem bankomata, a kasnije u veljači isplatili su još po 4000 i 1000 kuna. S podizanjem novca preko bankomata nastavili su i u ožujku. Tako su 08.03.2013. podigli 1000, a dan kasnije 2000 kuna.



Na dan kad je malena Nora izgubila tešku bitku za život, 20.03.2013. s računa Udruge isplaćeno je tvrtki Radio "Psunj" 15.000 kuna, odnosno dva puta po 7500 kuna. U vlasništvu tvrtke je radio Nova Gradiška čiji je direktor Željko Siladi, a glavna urednica i ujedno supruga je Đurđa Siladi (Aleksić). Ona je na konferencijama za medije udruge "Hrabro dijete" bila u ulozi njihove glasnogovornice.



Dan kasnije 21.03.2013. s računa Udruge isplaćena je potpora suprugu predsjednice Udruge Marijanu Žužiću u iznosu od 2200 kuna, dok je tajniku Udruge Harisu Kapetanoviću isplaćena potpora od 500 kuna.



Nekoliko dana kasnije 26.03.2013. Udruga je imala dva puta isplatu s bankomata po 5000 kuna.





Suprug predsjednice Udruge i tajnik primali donacije



I u travnju su nastavljene isplate za supruga Jasminke Žužić te za njezinog sina Berislava Žužića kao i za tajnika Udruge Kapetanovića.



Transakcija od 17.04.2013. pokazuje da je s računa isplaćena donacija Marijanu Žužiću od 1000 kuna i Harisu Kapetanoviću od 2000 kuna.



Zbog čega su Marijan Žužić, suprug predsjednice Udruge Jasminke Žužić te tajnik Udruge Haris Kapetanović primili donacije nismo uspjeli doznati.



Par dana kasnije 23.04.2013. isplaćena je potpora Berislavu Žužiću, sinu Jasminke Žužić u iznosu od 500 kuna.



U svibnju, točnije 17.05.2013. s računa Udruge isplaćena je donacija od 1500 kuna Romani Kapetanović Kovačevac, supruzi tajnika Udruge Harisa Kapetanovića, da bi joj pet dana kasnije 23.05. bila opet isplaćena potpora u iznosu 2000 kuna.



U svibnju su također s računa putem bankomata podigli 4000 kuna. Zatim je 04.06.2013. Mag.obrtu Nova Gradiška isplaćeno 6000 kuna. Par dana kasnije 07.06. supruzi tajnika Romani Kapetanović Kovačevac s računa Udruge isplaćena je opet potpora od 500 kuna.



Zatim je 11.06.2013. s računa Udruge "Hrabro dijete" isplaćen polog od 100.000 kuna za Zakladu Hrabro dijete.



Početkom srpnja 03.07.2013. sinu predsjednice Udruge Berislavu Žužiću isplaćena je potpora od 500 kuna, a 06.08.2013. s računa mu je uplaćeno 1000 kuna potpore za put u Beograd na konvenciju mladih.



Plaćanje u poklon galeriji novcem iz humanitarne akcije za Noru



Krajem kolovoza, 23.08.2013. ponovno je Berislavu Žužiću isplaćeno 500 kuna potpore, a isti je dan toliko isplaćeno i tajniku Kapetanoviću.



U rujnu, 09.09. s računa je isplaćeno 225 kuna poklon galeriji, a tad je isplaćeno i 1500 kuna s bankomata.



U listopadu 2013. s računa Udruge podignuto je po 3000 i po 1000 kuna putem bankomata.



S računa Udruge 03.01.2014. isplaćeno je i 4000 kuna u Državni proračun, a u opisu piše novčana kazna Jasminke Žužić, te 600 kuna za sudske troškove, da bi 03.06.2014. Udruga oročila 4 milijuna kuna s računa za što sad primaju kamate.



Izvodi isplata su na preko 700 stranica, a mi smo izdvojili one koje su nam potpuno nejasne i za koje nismo uspjeli dobiti obrazloženje od čelnih ljudi Udruge.



Mijo Kladarić, odvjetnik koji je zastupao Udrugu "Hrabro dijete" u sporu s bračnim parom Šitum rekao je da nam ne može odgovoriti na upit kojeg smo postavili Udruzi ističući da spomenute uplate nemaju veze s predmetom kojeg on vodi.



"Nemam saznanja o ovim isplatama. Vidio sam vaš upit, ali ne znam o čemu se tu radi tako da vam ništa vezano za to ne mogu odgovoriti", rekao je Kladarić.



Iz Udruge nismo primili odgovor na upit o isplatama



Tajnik Udruge "Hrabro dijete" Haris Kapetanović u prvom razgovoru s Indexom potvrdio je da su primili naš upit vezano za isplate novca i uputio nas na njihovog odvjetnika.



Nakon što smo ga ponovno zvali i rekli da odvjetnik nema saznanja o isplatama, rekao je da on nije ovlaštena osoba za davanje izjava i neka se javimo predsjednici Udruge Jasminki Žužić. Iako smo mu rekli da nam se ona ne javlja, samo je rekao da budemo uporni, no na kraju od njih nismo dobili nikakav odgovor.



Roditelji Nore Šitum pokušavali su na više načina upozoriti javnost na nezakonite radnje udruge "Hrabro dijete", no to im nije uspjelo nego su na kraju izgubili i tužbe.



"Dvije godine nakon što smo uspjeli dobiti izvješća, građani napokon mogu vidjeti s čim se borimo i da vide koliko su DORH i određena ministarstva pogodovali onima koji su napravili kriminalne radnje, a koliko odmagali onima koji su prijavili kazneno djelo. Ili DORH odnosno županijska državna odvjetnica Mirela Šmital ne zna raditi ili je direktno upletena u kriminalne radnje", rekao je Ivica Šitum za Index ističući kako se napokon može vidjeti da im u cilju nije bilo priskrbiti nikakav novac za sebe, nego da se Udruzi oduzme novac jer se sada vidi kako su raspolagali njime.



Ministarstvo financija utvrdilo zlouporabu u radu Udruge, ali sve tužbe protiv Udruge odbačene



Nakon što je Ministarstvo financija prije godinu i pol utvrdilo nepravilnosti i zlouporabe u radu Udruge "Hrabro dijete" slučaj su proslijedili DORH-u.



Na konkretan upit što je s tim iz ŽDO u Slavonskom Brodu samo su odgovorili Indexu da su 30. travnja 2014. odbacili kaznenu prijavu Đane Atanasovske i Ivice Šituma protiv predsjednice Udruge Jasminke Žužić.



"Odluka u predmetu je donijeta nakon provedenih izvida tijekom kojih je Ministarstvo financija provelo proračunski nadzor zakonitosti i namjenskog trošenja sredstava, a Ministarstvo socijalne politike i mladih je obavilo upravni nadzor u Uredu državne uprave u Brodsko-posavskoj županiji (Ispostava Nova Gradiška) te inspekcijski nadzor nad radom Udruge.



Rješenje o odbačaju kaznene prijave je donijeto budući da nema osnovane sumnje da bi predsjednica udruge J. Ž. počinila prijavljena kaznena djela u situaciji kada je, nakon što je organizirala humanitarnu akciju za prikupljanje novca za liječenje maloljetnog djeteta u inozemstvu i uplatila dio prikupljenog novca u tu svrhu te nakon što je dijete kao korisnik akcije preminulo, preostali prikupljeni novac zadržala na računu udruge.



Kako spornu situaciju kome pripada ostatak novca prikupljen s točno određenom svrhom nakon smrti korisnika ne rješava niti Zakon o humanitarnoj pomoći, a niti sudovi nemaju isto stajalište u smislu primjene odredaba Zakona o nasljeđivanju u takvom slučaju, tako nema niti osnovane sumnje da bi zadržavanjem novca na računu udruge nakana predsjednice udruge bila stjecanje protupravne imovinske koristi za udrugu, na štetu roditelja", stoji u odgovoru DORH-a.



Nije doduše jasno zbog čega su na upit što je sa slučajem kojeg im je proslijedilo Ministarstvo financija, a koje je istaknulo da je bilo zlouporabe od strane Udruge "Hrabro dijete", odgovorili kako je prijava Norinih roditelja protiv Jasminke Žužić odbačena.



Đana Atanasovski i Ivica Šitum ističu kako je u javnosti stvorena potpuno kriva percepcija da oni žele uzeti taj novac za sebe, te dodaju da su otpočetka samo ukazivali na kriminal, koji je, kako tvrde, počinila Udruga "Hrabro dijete". Ističu da iz izvoda bankovnih računa Udruge sve jasno.



Đana Atanasovski: Trošenje novca prikupljenog za Noru prestalo je kad smo upozorili na kriminal



Đana Atanasovski istaknula je kako je trošenje sredstava iz humanitarne akcije za Noru od strane Udruge prestalo onog trena kad su ona i suprug počeli ukazivati na kaznena djela.



Međutim, nedavno je na Općinskom sudu u Novoj Gradišci odbijena njihova tužba protiv udruge "Hrabro dijete" oko toga kome pripada 4,1 milijun kuna prikupljenih u humanitarnoj akciji za liječenje male Nore. Đana Atanasovska je tada kritizirala odluku Ministarstva socijalne politike i mladih, posebno izjavu ministrice Milanke Opačić, jer smatra da su optužbe da se novac želi koristiti za privatne svrhe bile na njihov račun.



Brodsko Županijsko državno odvjetništvo ranije je, kako smo već naveli, odbacilo i kaznenu prijavu Norinih roditelja protiv predsjednice udruge "Hrabro dijete" Jasminke Žužić zbog zlouporabe položaja i ovlasti. Obrazloženje je bilo kako u odluci Žužićeve da preostali novac od humanitarne akcije za liječenje preminule Nore zadrži na računu udruge nije bilo elemenata kaznene odgovornosti. Roditelji Nore Šitum morat će platiti i sudske troškove u iznosu od 155 tisuća kuna.



Iako je DORH odbacio prijavu protiv Jasminke Žužić, PU brodsko-posavska podigla je kaznenu prijavu protiv Đurđe Siladi (Aleksić) i Željka Siladia zbog kaznenog djela utaje jer su 19. veljače 2013. primili donaciju za Noru u kanadskim dolarima na račun Radio Psunja u protuvrijednosti 29.259 kuna.



Ovaj su novac tek devet mjeseci kasnije, točnije, 19. studenog 2013. prebacili na žiro račun Udruge "Hrabro dijete".



Početkom ove godine Vrhovni sud donio je odluku o odbacivanju revizije koju su na račun udruge "Hrabro dijete" tražili Đana Atanasovska i Ivica Šitum.



Hoće li sada reagirati DORH?